OBH 4233/1999.
Az állampolgári jogok országgyűlési biztosának jelentése
Előadó: Zámbóné dr.

	Az Alkotmány 2. § (1) bekezdésében rögzített jogállamisággal összefüggésben a tisztességes eljáráshoz való jog nem sérül, ha a bejelentett panasz alapján a Szerencsejáték Felügyelet a vizsgálatot lefolytatja és annak eredményéről panaszost 30 napon belül értesíti.
	A panaszos azért fordult Hivatalunkhoz, mert Tippmix elnevezésű játék egyik fordulója során a Szerencsejáték Rt. szabálytalan eljárását feltételezte és ez ügyben hiába fordult a Szerencsejáték Felügyelethez, sérelme nem nyert orvoslást.
	Személyes adatainak védelmével kapcsolatos észrevételei ügyében az Adatvédelmi Biztos 591/A/99. szám alatt eljárt.
	Az állampolgári jogok országgyűlési biztosáról szóló 1993. évi LIX. tv. 16. § (1) bek. szerint: "Az országgyűlési biztoshoz bárki fordulhat, ha megítélése szerint valamely hatóság (29. § /1/ bek.), illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."
	A Szerencsejáték Rt. nem hatóság és nem közszolgáltatást végző szerv, ezért tevékenységével nem foglalkozhatunk, azonban a Szerencsejáték Felügyelet hatóságként jár el, ezért annak eljárását megvizsgáltuk.
	Megállapítottuk, hogy a Felügyelet a panaszost jegyzőkönyvileg meghallgatta, az időpontokat megállapította, a mulasztóval szemben intézkedett, az eljárás eredményéről 30 napon belül a panaszost értesítette, így az államigazgatási eljárás szabályai szerint járt el.
	A Szerencsejáték Felügyelet vizsgálata során beszerzett adatokat Hivatalunk nem értékelheti, a tett intézkedésének súlyát nem mérlegelheti. Különösen arra nincs lehetőség, hogy a bíróság hatáskörébe tartozó kárigény elbírálásáról a Felügyelet vagy mi döntsünk.

Budapest, 2000. november 26.

Gönczöl Katalin